*A világot jelentő szerelem*

Az ókori görögök szerint *Erósz,* a szerelem maga egyidős a világgal.

Néhány mítosz úgy tartja, hogy a Semmiből született egyidőben Gaiával, a Földdel és Uranosszal, az Éggel. Ő hívta életre kettejük szövetségét, ami ugyan egyiküknek sem hozta el a boldog befejezést, de utat nyitott a második istennemzedéknek, hogy aztán ők is elkövessék ugyanazokat a hibákat. Nem is különböznek annyira tőlünk, emberektől.

A világot teremtő erő, a Szerelem lehetőséget adott arra, hogy a Föld és az Ég egyesüljön. Véleményünk szerint ugyanez a gondolat köszön vissza Vörösmarty művében, amikor Csongor és Tünde szerelmén keresztül az emberek és a tündérek világa találkozik. De a boldogságot sosem adják ingyen.

Az irodalom tükör: magunkat látjuk viszont Csongorban, Tündében, és olykor-olykor talán *„mirígykedünk”* más boldogságára. De bennünk, emberekben biztosan közös az, hogy keresünk valamit. Talán nem mindig egyértelmű a cél, egyszer mégis rájövünk, hogy nem olyan bonyolult ez: boldogok akarunk lenni, szeretnénk megtalálni a lelkitársunkat, hisz *„(…) A szerelem mindent pótol, s a szerelmet/ Nem pótolja semmi.” [[1]](#footnote-1)*

Persze van, aki szerint a gazdagság, a hatalom vagy a tudás féktelen hajszolása felülírja a szerelem mindenhatóságát. De a lélek sosem szűnik meg keresni a másik felét.

Olvasás közben gyakran előfordul velünk, hogy kis jelölőkkel emlékeztetjük magunkat egy-egy sorra, idézetre, amit azonnal kiraknánk *instagram*ra. Valószínűleg ezt az utat járhatta be egykor Shakespeare *„Lenni vagy nem lenni”*-sora vagy a *Pokol* bejárata fölött olvasható *„Ki itt belépsz, hagyj fel minden reménnyel!”* figyelmeztetés. Most ehhez az illusztris társasághoz csatlakozik az általunk (és valószínűleg sokak által) választott Vörösmarty-idézet, hisz mindaz, amit írtunk, azt hirdeti, hogy *„(…) Ébren maga van csak az egy szerelem.”*

1. https://www.arcanum.com/hu/online-kiadvanyok/Verstar-verstar-otven-kolto-osszes-verse-2/petofi-sandor-DFB2/1847-EFBB/a-csillagos-eg-F2D6/ [↑](#footnote-ref-1)